
מדרש לפרשת קרח
נועם ריף
שיח לשבת פרשת קרח

מדרש מפורסם מתאר את טענותיו של קֹרח כלפי משה כך:

קפץ קרח ואמר למשה: טלית שכולה תכלת, מהו שתהא פטורה מן הציצית? אמר ליה חייבת בציצית. א"ל קרח טלית שכולה תכלת אין פוטרת עצמה, ד' חוטים (של תכלת) פוטרות אותה?! 

בית מלא ספרים מהו שיהא פטור מן המזוזה? א"ל חייב במזוזה. א"ל כל התורה כולה רע"ח פרשיות אינה פוטרת את הבית, פרשה אחת שבמזוזה פוטרת את הבית?! א"ל דברים אלו לא נצטוית עליהן ומליבך אתה בודאן.
 
במדבר רבה, יח ג
אפשר להבין את דברי קֹרח כבדיה בעלמא; אבל אם נצא מנקודת ההנחה התמידית של ר' צדוק מלובלין לפיה אין התורה, שהיא אמת, מדברת שקר אלא אם כן יש בו נקודת אמת ("מה להכתוב לכתוב דברים בדואים שאמר קרח. אבל באמת אינם דברים בדואים לגמרי..."
) – נוכל לראות שקֹרח מתנסח לפי היגיון של קל-וחומר, וכי היגיון זה הוא שהנחה אותו למרוד, ולהטיל דופי בנבואת משה. 

אין זה מניע שאפשר לזלזל בו. הבנה שכלית בהחלט יכולה להיחוות כוודאות וכהארה, כאמת שראוי להילחם עבורה. 

מחדדים את העניין הדברים הבאים שכתב הרמב"ם ב"מורה הנבוכים" (ח"ג נ"א): "אבל מי שהעסיק מחשבתו אחר שלמותו, באלהיות, ונטה כולו אל ה' יתרומם ויתהדר, ופנה מכל מה שזולתו, ושם כל פעולת שכלו בחקירת הנמצאים כדי ללמוד מהם עליו... הרי אלה הם אשר נמשלו במושב המלך, וזו היא דרגת הנביאים". הרמב"ם במו"נ אכן העמיד את מדרגת הנבואה על ההשגה השכלית; אמנם, הקדים והתנה את קבלת ההתגלות בתיקון המידות וברצון ה'. 

הארת הוודאות הזו של היגיון שאין לפקפק בו הביאה את קֹרח להתייצב מול משה המנהיג הלא-מעורער ונבואתו. לפי זה, טעותו של קֹרח היתה שבבלי-דעת הוא דיבר מהרהורי לבו, וכך היה אומר לו הרמב"ם, לוּ היה שואל; כיוון שהרמב"ם דיבר על הנבואה כהתגלות שאינה מחויבת ע"י שלמות המידות והשכל אלא מצריכה גם את רצון ה' לפנות אל הנביא.

כפי שאמר קאנט, התבונה הטהורה איננה מבינה את המציאות כפי שהיא, אלא היא משהו הדומה יותר למשקפיים שדרכם אנו רואים את המציאות. המוחלטות של המתמטיקה, למשל, אינה משקפת איזו שלמות אלוהית (כמו שסברו פילוסופים קדמונים) אלא את הדרך שבה השכל פועל. 

משה, שביטל את עצמו ואת דעתו מפני הקב"ה וזכה להתגלות, אומר לקֹרח: "דברים אלו לא נצטוית עליהן ומליבך אתה בודאן". 

מעניין לראות שדווקא לגבי פרשה זו מתוארת נבואת משה (שבד"כ נקראת 'אספקלריא מאירה') כחסרת ודאות: "אמר רבי שמעון בן לקיש, שלושה כפרו בנבואתם מפני פונירי, משה ואליהו ומיכה, משה אמר: 'ואם בריאה יברא ה' [...ופצתה האדמה את פיה']".
 רבי ברוך הלוי עפשטיין, בעל ה"תורה תמימה" מסביר: "פונירי היא מלה יוַנית, ופירושה העדר התגלות, כלומר מפני שלא נגלה להם היֵאמנו דבריהם, לכן לא דברו בלשון החלט". 

לדעתי אפשר להבין את זה בשתי צורות: הראשונה היא, שההיגיון של דברי קֹרח, שאחרי הכל באמת אינו ניתן לסתירה, הצליח לזרוע ספק במשה.

השנייה היא, שחוסר הוודאות הזה הוא התשובה של ה' להיגיון-הברזל של קֹרח, כיוון שהוא מצהיר: הוודאות הפנימית אינה התגלות אלא היפוכה; התגלות היא שמיעה של משהו אחר, גדול, שאינו מציית לחוקי ההיגיון האנושי.

שבת שלום!
� 	למרות שמקובל לפרש אמירה זו כדברי קֹרח למשה, ניתן לפרש אותה בהקשר דנן כדברי משה לקֹרח, כפי שגם נראה ע"פ המשך המדרש: "הה"ד ויקח קרח - אין ויקח אלא לשון פליגא - שלבו לקחו".


� 	פרי צדיק, קרח, א.


� 	ירושלמי, סנהדרין פ"י ה"א.

